
EXPUNERE DE MOTIVE  PRIVIND OPORTUNITATEA PROIECTULUI DE HOTĂRÂRE

privind aprobarea Studiului de Fezabilitate pentru obiectivul de investiţii
 „Modernizare străzi zona Orăştie - Alpiniştilor”
1. Descrierea situaţiei actuale

    
Zona studiată este situată în partea de nord-est a municipiului Timişoara în cartierul Modern şi se referă la străzile Orăştie şi Alpiniştilor-Glinka. Aceste străzi nu au fost modernizate până acum şi nu mai corespund actualmente condiţiilor de trafic, producând disconfort şi aglomeraţie în circulaţia rutieră. 


În prezent, traficul care se desfăşoară pe străzile Orăştie şi Alpiniştilor este unul rutier şi pietonal fiind destinat circulaţiei autovehiculelor ce tranzitează locatia, nevoii de acces a riveranilor la proprietăţi dar asigură şi legătura cu artera de penetraţie dinspre Lugoj, în oraşul Timişoara. 


În această zonă nu sunt amenajate locuri de parcare şi nici piste pentru biciclete. Trotuarele sunt degradate şi prezintă fisuri multiple  pe unele sectoare sau lipsa acestora pe alocuri, circulaţia pietonilor fiind îngreunată. Starea strazii este precară din punct de vedere al practicabilităţii, prezentând denivelări în lung si transversal, degradări sub formă de gropi si spatii verzi neamenajate, cu autovehiculele parcate haotic pe o parte şi alta a carosabilului sau pe spaţiul verde, obstrucţionând circulaţia rutieră.  Zona este intens folosită de cei care intră în oraş pentru a evita aglomeraţia de pe Calea Dorobanţilor plus locuitorii din zonă plus cei care vin din Ghiroda. Din toate cele descrise, derivă necesitatea şi oportunitatea modernizării străzilor menţionate din această zonă.

      2.  Schimbări preconizate şi rezultate aşteptate


Scopul investiţiei îl reprezintă modernizarea infrastructurii acestor străzi, în vederea creşterii calităţii vieţii şi îmbunătăţirea stării de sănătate a populaţiei, a condiţiilor de siguranţă şi confort al traficului rutier. Totodată proiectarea unor piste de ciclişti va contribui la descurajarea traficului auto şi asigurarea unui transport fluent al persoanelor în puncte diferite ale oraşului. 

Realizarea proiectului va contribui la diminuarea surselor de poluare prin asigurarea unui sistem rutier corespunzător şi a unui sistem de colectare şi scurgere a apelor de pe platforma străzilor, cât şi ameliorarea calităţii mediului înconjurător.
 Concluzii


Prin urmare, în conformitate cu art. 139 şi art.196 alin.1 lit.a) din OUG nr.57/03.07.2019 privind Codul administrativ şi Ordinul nr.49/27.01.1998 cap.3, pct.3.8. supun spre dezbatere şi aprobare proiectul de hotărâre privind aprobarea Studiului de Fezabilitate pentru obiectivul de investiţii „Modernizare străzi zona Orăştie - Alpiniştilor”

